פיטר קמפ

**פיטר קמפ** (באנגלית: **Peter Mant MacIntyre Kemp**; ) היה חייל וסופר אנגלי. במהלך של עשר שנים, לחם במלחמת האזרחים בספרד, מלחמת העולם השנייה, ובמלחמה בדרום וייטנאם.

## ביוגרפיה
### ראשית חייו
קמפ נולד בבומביי, הודו הבריטית. אביו היה לסר נורמן קמפ, שופט במושבה. למד בקולג' ולינגטון, ולאחר מכן למד לימודים קלאסיים ומשפטים בטריניטי קולג' באוניברסיטת קיימברידג'.

### קריירה צבאית
#### מלחמת האזרחים הספרד
לאחר פרוץ מלחמת האזרחים בספרד, עקב אחר החדשות בדאגה. קמפ, מלוכן ושמרן בדעותיו, נחרד מהטרור האדום בידי הרפובליקנים האנטי־דתיים, וגמל בליבו להצטרף ללחימה בצד הלאומני נגד הקומוניזם. בנובמבר 1936, נטש את לימודיו לבחינות הלשכה ובאמצעות תעודת עיתונאי הצליח לחצות את הגבול מצרפת לספרד. תחילה שירת תחת הקרליסטים, אולם בהמשך עבר לבקשתו אל לגיון הזרים הספרדי. הודות להכשרה הצבאית הבסיסית שעבר עוד במהלך לימודיו בבריטניה כקצין מילואים בצבא הבריטי, עלה בדרגות במהרה והיה ללוטננט בלגיון. שירותו בספרד לווה בחשדנות מסוימת מצד הספרדים הקתולים בשל אמונתו הפרוטסנטית. במקרה אחר, נאלץ לפקד על הוצאה להורג של שבוי צפון אירי שערק מהצבא הרפובליקני, זאת לאחר שניסה להגן עליו ולסייע בהשבתו לבלפסט. במהלך שהותו בספרד אביו מת במפתיע ונאלץ לחזור לאנגליה לתקופה קצרה. תוך כדי שירותו נפצע מספר פעמים, ופעם אחת נפצע אנושות כאשר רסיסי מרגמה שברו לו את הלסת ופצעו לו את הידיים. פציעה זו אילצה אותו לפרוש מהחזית לטובת החלמה.

לאחר פציעתו, פגש את פרנסיסקו פרנקו ששמע אודות קורותיו וביקש לפגושו. בפגישה זו, פרנקו הביע את הערכתו לממלכה המאוחדת, וכששאל את קמפ מה תוכניותיו לעתיד, הוא השיב שברצונו להצטרף לצבא הבריטי לקראת המלחמה הקרבה.

#### מלחמת העולם השנייה
לאחר חזרתו לבריטניה, וטרם החלים מפציעתו בלסת, גויס למנהלת המבצעים המיוחדים הודות לשירותו החריג בספרד. במהלך שירותו במלחמת העולם השנייה, שירת במבצעים שונים בצרפת הכבושה, אלבניה, ובפולין. במבצע בפולין, תוכננה צניחה בוורשה במטרה לסייע לארמייה קריובה במרד נגד הכיבוש הגרמני. המשימה נדחתה בשל חוסר רצונו של סטלין לסייע לפולנים, אולם לבסוף המנהלה החליטה להמשיך עם המבצע בכל זאת. עד שהמבצע יצא לפועל, המרד דוכא וקמפ ויחידתו הוצנחו באזור צ'נסטוחובה על מנת לסייע לפרטיזנים, אולם במהרה התגלו על ידי גרמנים. לאחר שהצליחו לברוח בקושי, פגשו את חיילי הצבא האדום הצועד מערבה, אולם במקום להתקבל כבעלי ברית נלקחו כאסירים בידי הנ.ק.ו.ד. לאחר כמה שבועות במהלכם נחקרו הם לבסוף שוחררו, אם כי נאלצו לחכות חודשיים נוספים עד שנמסרו לידי הצבא הבריטי.

#### מבצע מאסטרדום
בקיץ 1945, קמפ שירת בסיאם בתום המערכה באוקיינוס השקט, ובמהלך שירותו שם היה חלק מהכוחות הבריטים שפיקחו על כניעת הכוחות היפנים בדרום מזרח אסיה. ב-1946 שוחרר מהצבא הבריטי בשל שחפת. בסיום שירותו הגיע לדרגת מייג'ור.

על שירותו זכה באות השירות המצוין ובצלב הצבאי.

### לאחר מלחמת העולם השנייה
במהלך המלחמה הקרה עבד קמפ הן כסוכן ביטוח והן כעיתונאי באזורי מלחמה שונים, בין היתר במרד ההונגרי ובמשבר קונגו. ב-1979 דיווח מרודזיה עבור הספקטייטור.

במהלך שנות החמישים והשישים קמפ כתב מספר ספרים אודות הרפתקאותיו השונות כחייל במלחמות בהן שירת.

### חיים אישיים
במהלך חייו התחתן והתגרש פעמיים. מת בלונדון ב-30 באוקטובר 1993, בן 78 במותו.

## ספריו
טרילוגיית המלחמות:
* Mine Were of Trouble (1957), אודות שירותו במלחמת האזרחים בספרד.
* No Colours or Crest (1958), אודות שירותיו במנהלת המבצעים המיוחדים באירופה.
* Alms for Oblivion (1962), אודות שירותו בדרום מזרח אסיה בתום מלחמת העולם השנייה.

בנוסף כתב את הבאים:
* The Thorns of Memory (1990), אוטוביוגרפיה.
* Arabian Assignment (1975)
* Ten Years of War (2020), Passage Classics

## קישורים חיצוניים
* ראיון עם קמפ על שירותו במלחמת העולם השנייה, אתר מוזיאון המלחמה האימפריאלי.

## ראו גם
* מלחמת האזרחים בספרד
* הבריגדות הבין-לאומיות

## הערות שוליים

קטגוריה:בריטים במלחמת האזרחים בספרד
קטגוריה:בריטים במלחמת העולם השנייה
קטגוריה:בוגרי טריניטי קולג' (קיימברידג')
קטגוריה:סופרים בריטים
קטגוריה:סופרים אנגלים
קטגוריה:בריטים שנולדו ב-1915
קטגוריה:בריטים שנפטרו ב-1993